ลือกันให้แซด 27 ม.ค. 2553
หนังสือพิมพ์โพสต์ทูเดย์ ลึกซึ้งทุกข่าวสาร ตอบทุกด้านของชีวิต ฉบับวันพุธที่ 27 ม.ค. 2553
27 ม.ค. 2553

หนังสือพิมพ์โพสต์ทูเดย์ ลึกซึ้งทุกข่าวสาร ตอบทุกด้านของชีวิต ฉบับวันพุธที่ 27 ม.ค. 2553 
*** ตลาดหุ้นต้านแรงขายไม่อยู่ ช่วงบ่ายดัชนีไหลรูดแตะ 700 จุด ร่วงเฉียด 10 จุด และปิดที่ 701.66 จุด ลดลง 8.73 จุด หรือ 1.23% มูลค่าการซื้อขาย 18,261.16 ล้านบาท
*** ต่างชาติขายหนัก 1,721 ล้านบาท โชคยังดีที่สถาบันกลับมาซื้อสุทธิเล็กน้อย 409 ล้านบาท ไม่งั้นดัชนีคงได้ปิดต่ำกว่า 700 จุด
*** การร่วงของตลาดวานนี้ เกาะกระแสตลาดหุ้นเอเชียอีกวัน แต่โชคดีที่ตลาดหุ้นไทยลงน้อยกว่าเพื่อนบ้านอย่างตลาดหุ้นฮ่องกง จีน ญี่ปุ่น ร่วงตลาดละ 2-3% ผลพวงจากความกังวลต่อเนื่องของมาตรการจีน ในความเข้มงวดสถาบันการเงิน
*** ถามหาข่าวดีตอนนี้ไม่เห็นมี แต่ถ้าหยิบข่าวเชิงลบมีเยอะ น่ากลัวที่สุดคือการเมืองในประเทศ และการร่วงของดัชนีดาวโจนส์สหรัฐ มีผลกับตลาดหุ้นเอเชียรวมทั้งไทย กลัวกันว่าการลดการขาดดุลงบประมาณของรัฐบาล บารัก โอบามา เป็นการจำกัดการเติบโตหรือฟื้นตัวของเศรษฐกิจ
*** ข่าวดี มูดี้ส์ ปรับมุมมองความน่าเชื่อถือธนาคารพาณิชย์ไทยเป็น “มีเสถียรภาพ” กระตุ้นหุ้นแบงก์ไม่ได้ เพราะปัจจัยลบมีน้ำหนักมากกว่า
*** ไม่น่าแปลกใจ 2-3 วันมานี้ กองทุน/สถาบันขายหุ้นออกมาหนัก เพราะสิ้นปีอมหุ้นไว้เยอะ สถานการณ์ไม่ดีขายออกไปก่อน
*** ไม่เฉพาะสถาบัน/กองทุนที่ขายหุ้น ถามไถ่เสี่ยรายใหญ่เกือบทุกราย นั่งเฝ้ากระดาน ไม่มีใครทำอะไรกับตลาดหุ้น หุ้นที่อยู่ในสังกัดก็ปล่อยให้ไหลลงๆ
*** ทิศทางตลาดหุ้นวันนี้ เชื่อว่าคงไม่มีใครอยากเห็นดัชนีหลุด 700 จุด แต่ความจริงคงหลีกเลี่ยงไม่ได้ ถึงวันนี้จะรีบาวด์ ก็ได้แค่ช่วงสั้นๆ เท่านั้น แล้วร่วงต่อ
*** จีสตีล (GSTEEL) และ จี เจ สตีล (GJS) ตั้งผู้สอบบัญชีพิเศษเข้าตรวจสอบหลายกรณีตามก.ล.ต.สั่ง ... หวังกันว่ารอบนี้ล้างไพ่ใหม่หมด ทำบริษัทให้โปร่งใสสะอาด อินเวสเตอร์หรือผู้ร่วมทุนใหม่จะได้เข้าง่ายๆ แบบปลอดภัยไร้กังวล 
*** เสี่ย โกมล จึงรุ่งเรืองกิจ ซุ่มเงียบเก็บ BWG (เบตเตอร์ เวิลด์ กรีน) เพิ่ม เบ็ดเสร็จถือแบบไม่ตั้งใจเข้าไป 10% เศษ